**ที่ปชส. 044/2568 ฝ่ายบริหารการตลาดและประชาสัมพันธ์**

9 มิถุนายน 2568

**โตโยต้า มุ่งมั่นสานต่อเจตนารมณ์ในการจัดกิจกรรมปลูกป่าชายเลนอย่างต่อเนื่อง ปีที่ 18**

**พร้อมผนึกกำลังทุกภาคส่วน เพื่อมุ่งสู่เป้าหมายความเป็นกลางทางคาร์บอนอย่างยั่งยืน**

**นายธีรพล ศรีโมรา ผู้อำนวยการสำนักงานทรัพยากรธรรมชาติและสิ่งแวดล้อมจังหวัดสมุทรปราการ พลตรี ยุทธนา ธรรมธร เสนาธิการกรมพลาธิการทหารบก พลโท จินตมัย ชีกว้าง เจ้ากรมกิจการพลเรือนทหารบก คุณกลินท์ สารสิน ประธานคณะกรรมการ และมร.โนริอากิ ยามาชิตะ กรรมการผู้จัดการใหญ่บริษัท โตโยต้า มอเตอร์ ประเทศไทย จำกัด พร้อมด้วยผู้บริหารระดับสูง ผู้ผลิตชิ้นส่วนโตโยต้า ผู้แทนจำหน่ายโตโยต้า ลูกค้า ตลอดจนหน่วยงานพันธมิตร ทั้งภาครัฐ ภาคเอกชน และประชาชน ร่วมปลูกป่าชายเลนจำนวน 50,000 ต้น เพื่อมุ่งสู่เป้าหมายความเป็นกลางทางคาร์บอนอย่างยั่งยืน ผ่านกิจกรรม “โตโยต้าปลูกป่าชายเลน ปีที่ 18” ณ สถานตากอากาศบางปู จังหวัดสมุทรปราการ เมื่อวันที่ 8 มิถุนายน 2568**

 หนึ่งในพันธกิจหลักของโตโยต้า คือ การมุ่งสู่ความเป็นกลางทางคาร์บอน (Carbon Neutrality) โดยตลอดระยะเวลาที่ผ่านมา บริษัท ฯ ได้ดำเนินงานอย่างต่อเนื่องเพื่อลดการปล่อยก๊าซเรือนกระจกและมีความพยายามในการเตรียมความพร้อมในหลากหลายแนวทาง (Multi Pathways) ตั้งแต่ การออกแบบ การขนส่งชิ้นส่วน การผลิต การจำหน่าย ตลอดจนการกำจัดเมื่อหมดอายุการใช้งาน รวมไปถึงการคิดค้นเทคโนโลยีใหม่ๆ ผ่านการใช้พลังงานสะอาด รวมทั้งผสานความร่วมมือกับหลายภาคส่วน เพื่อส่งเสริมการเปลี่ยนแปลงพฤติกรรมการปล่อยก๊าซเรือนกระจก มุ่งสู่เป้าหมายความเป็นกลางทางคาร์บอนภายในปี ค.ศ. 2050

 โตโยต้า ปลูกป่าชายเลน ได้ดำเนินการมาอย่างต่อเนื่องนับตั้งแต่ปี พ.ศ.2547 โดยโครงการดังกล่าวเกิดจากความร่วมมือระหว่างบริษัท โตโยต้า มอเตอร์ ประเทศไทย จำกัด ร่วมกับ กรมพลาธิการทหารบก กระทรวงทรัพยากรธรรมชาติและสิ่งแวดล้อม และมูลนิธิสิ่งแวดล้อมศึกษาเพื่อการพัฒนาอย่างยั่งยืน (ประเทศไทย) หรือ FEED จากความมุ่งมั่นในการดูแลพื้นที่ป่าชายเลนอย่างจริงจัง ทำให้พื้นที่บางปูได้รับการฟื้นฟูจนมีความหลากหลายทางชีวภาพเพิ่มขึ้นอย่างชัดเจน และยังได้รับการขึ้นทะเบียนให้เป็นอุทยานมรดกอาเซียน (ASEAN Heritage Park: AHP) ลำดับที่ 63 ของอาเซียน และลำดับที่ 10 ของประเทศไทย อีกทั้งได้ขึ้นทะเบียนเข้าร่วมเป็นพื้นที่เครือข่ายนกน้ำอพยพ ภายใต้โครงการความร่วมมือพันธมิตรสำหรับการอนุรักษ์นกน้ำอพยพและถิ่นที่อยู่อาศัยอย่างยั่งยืนในเส้นทางการบินเอเชียตะวันออก - ออสเตรเลีย (East Asian-Australasian Flyway Program: EAAFP) อีกด้วย

กิจกรรม “โตโยต้า ปลูกป่าชายเลน ครั้งที่ 18” สะท้อนพลังความร่วมมือจากหลากหลายภาคส่วน กว่า 2,000 คน ประกอบด้วย พนักงานโตโยต้าและครอบครัว กลุ่มผู้ผลิตชิ้นส่วน ผู้แทนจำหน่ายโตโยต้า ลูกค้า สมาชิกเครือข่าย FacebookToyota Happiness Club สมาชิก Toyota Customer Car Club รวมถึงตัวแทนจากหน่วยงานภาครัฐในจังหวัดสมุทรปราการ กองทัพบก และประชาชนทั่วไป ที่มาร่วมกันปลูกพันธุ์ไม้ชายเลนจำนวน 50,000 ต้น ซึ่งตลอดระยะเวลาการดำเนินโครงการ โตโยต้าได้ปลูกป่าชายเลน ในพื้นที่บางปูแล้วกว่า **842,800 ต้น** สามารถดูดซับก๊าซคาร์บอนไดออกไซด์ได้กว่า 11,000\* ตันต่อปี สะท้อนให้เห็นถึงความมุ่งมั่นในการอนุรักษ์ฟื้นฟูระบบนิเวศอย่างต่อเนื่องและยั่งยืน

*\*อ้างอิงจากค่าเฉลี่ยการดูดซับก๊าซคาร์บอนไดออกไซด์ของป่าไม้ยืนต้น ที่ 8 กิโลกรัมต่อต้น ต่อปี และพันธุ์ไม้ชายเลนยืนต้นโตเต็มที่ อยู่ที่ประมาณ 13 ตันต่อปี ต่อไร่ จาก ICLEI : International Council for Local Environment Initiatives - Local Governments for Sustainability (www.iclei.org)*

โตโยต้าเชื่อมั่นว่า ความสำเร็จในการมุ่งสู่ความเป็นกลางทางคาร์บอนจะเกิดขึ้นได้อย่างแท้จริง หากได้รับความร่วมมือจากทุกภาคส่วน ซึ่งกิจกรรมปลูกป่าชายเลนนี้ถือเป็นหนึ่งในความพยายามสำคัญ ภายใต้โครงการ “โตโยต้า เมืองสีเขียว” ที่มุ่งขยายความร่วมมือด้านสิ่งแวดล้อมไปทั่วประเทศ และขับเคลื่อนประเทศไทยสู่เมืองสีเขียว เพื่อธรรมชาติ เพื่อทุกชีวิต และก้าวไปสู่เป้าหมายความเป็นกลางทางคาร์บอน ภายในปี ค.ศ. 2050 อย่างมั่นคงและยั่งยืนต่อไป

****